《送徐氏兄子牧之司训青田》
明代·龚诩

凉飙动林柯，零露凄以白。曰予感衰暮，抚景重悽恻。

况居忧病中，复送远行客。惟子方妙龄，精进有馀力。

穷经期致用，云海奋鹏翼。安知时命奇，失意主司格。

分教赴青田，吴越千里隔。虽云官卑冷，礼数抗侯伯。

州县非不华，奔走泚诃责。知子素明达，荣辱判胸臆。

一朝别我去，毅然无难色。相见知何时，云树杳南北。

愿遵姬孔教，丽泽竞晨夕。清风与高节，当立万仞壁。

尤宜戒垂堂，少慰二亲忆。栝苍古名郡，文宪富资益。

幸寄北飞鸿，启我久茅塞。

作者简介：龚诩（1381～1469）明代学者。一名翊，字大章，号纯庵，南直隶苏州府昆山（今属江苏）人。建文时为金川门卒，燕兵至，恸哭遁归，隐居授徒，后周忱巡抚江南，两荐为学官，坚辞，有《野古集》。